Jernej Štromajer

**Zadružna agenda za Veliko Britanijo**

*Velika Britanija je država z dolgo in bogato zgodovino zadružništva. Prav v Veliki Britaniji (in Franciji) so se predvsem v 19. stoletju (nekatere že nekaj prej) pojavile prve zadruge. V Veliki Britaniji pa so se oblikovali tudi prvi temelji zadružnih načel, znanih tudi kot Rochdale Principles, ki jih v nekoliko posodobljeni obliki še danes uporablja Mednarodna zadružna zveza (ICA).*

**Zadružna in laburistična stranka**

Velika Britanija hkrati velja tudi za državo z eno najdaljših tradicij parlamentarne demokracije. Volitve v spodnji dom britanskega parlamenta (angl. *House of Commons*), v katerem v sodobni ureditvi domuje 650 poslank in poslancev, ki odločilno vplivajo na zakonodajo v Veliki Britaniji, praviloma potekajo vsakih pet let. Naslednje volitve v britanski parlament bodo potekale 7. maja letos, za večino v britanskem parlamentu in vodilno politično vlogo v naslednjih petih letih se bo spopadlo več različnih političnih strank in kandidatov. Z vidika razvoja in oblikovanja javnih politik s področja zadružništva in ekonomske demokracije s strani političnih strank ter kandidatk in kandidatov je zanimiv predvolilni program britanske zadružne stranke(angl. *The Co-operative Party)*. Ta stranka že dolgo (od leta 1927) deluje kot **sestrska stranka ene od dveh trenutno največjih političnih strank v Veliki Britaniji – laburistične stranke** (angl. *Labour Party*). Dogovor med strankama predvideva, da člani britanske zadružne stranke na volitvah nastopajo na skupni listi z laburistično stranko. Leta 2010 je bilo tako v spodnji dom britanskega parlamenta med 256 kandidatkami in kandidati, izvoljenimi na listi laburistične stranke, izvoljenih tudi 31 poslank in poslancev, ki so kandidirali kot skupni kandidati zadružne in laburistične stranke. Koliko kandidatk in kandidatov zadružne stranke na skupni listi z laburisti bo izvoljenih letos, bomo videli 7. maja. Katere ključne zadružne programske usmeritve bodo zagovarjali, pa lahko vidimo v predvolilnem programu stranke.

**Predvolilni program zadružne stranke**

Zadružna stranka v svojem predvolilnem programu (angl. *A Co-operative Agenda for Britain*) poudarja **štiri področja**:

* drugačen način poslovanja
* reforma trgov
* javne storitve po meri ljudi
* mednarodna vprašanja

Uvodoma ugotavljajo, da **trenutna britanska ekonomija ne služi ljudem** ter da preveč podjetij doživlja nekakovostno in kratkotrajno rast brez prave dolgoročne vizije. Hkrati pa menijo, da preveč podjetij gradi na šibki regulaciji ter nizkih plačah in slabi usposobljenosti zaposlenih. Ugotavljajo, da povprečne realne plače stagnirajo že več kot 10 let, da javne storitve ne izpolnjujejo vseh potreb posameznikov in družin ter da tako organizacije javnega kakor zasebnega sektorja ne služijo splošnemu interesu ljudi.

Zadružna stranka meni, da je treba za temeljite spremembe v Veliki Britaniji (tako v ekonomiji kot v javnem sektorju) zgraditi in oblikovati institucije, ki bodo služile skupnim interesom in na katere ne bodo vplivale sile, ki jih ljudje težko nadzirajo. Ker se zavedajo, da bo večina zasebnih podjetij v bližnji prihodnosti še vedno v lasti delničarjev, so prepričani, da je **zasebni sektor treba graditi na zadružnih načelih in vrednotah**, da bo prišlo do resničnih sprememb v načinu delovanja gospodarstva. Tako se v svojem predvolilnem programu zavzemajo za oblikovanje ekonomskega sistema po zgledu podjetja John Lewis (veriga trgovin v lasti zaposlenih), v katerem bodo **zaposleni sodelovali pri lastništvu, sprejemanju odločitev in delitvi dobička**. Pri tem so prepričani, da je treba v javni sektor vnesti več demokratičnega nadzora ter uporabnikom, zaposlenim in drugim déležnikom dati možnost za soodločanje pri vodenju organizacij. Navajajo, da njihova stranka že skoraj 100 let zagovarja večje ekonomsko in politično opolnomočenje vseh v družbi in da ta tema še nikoli ni bila bolj relevantna kot danes.

***Drugačen način poslovanja***

1. V svojem programu se zadružna stranka zavzema za drugačen način poslovanja, ki bo obnovil povezavo med trdim delom in plačilom ter uvedel etiko pri poslovanju, kar je uresničljivo skozi **implementacijo zadružnih vrednot in načel**. Spodbuditi želijo zadružništvo, saj se zadruge od klasičnih podjetij ključno razlikujejo v tem, da služijo svojim članom in da njihov glavni namen ni ustvarjanje dobička za delničarje. Začeti želijo proces izgradnje kulture zadružnega podjetništva v Veliki Britaniji. Čeprav država ne more neposredno ustanavljati novih zadrug, pa lahko deluje kot podpornik in povezovalni element ter omogoči pogoje za razvoj zadrug.

2. **Vzpostaviti** želijo **enakopraven položaj na trgu** in pri poslovanju med klasičnimi zasebnimi podjetji in zadrugami, kjer so trenutno zasebna podjetja privilegirana, saj jim je zakonodaja pisana na kožo. Člani zadružne stranke si bodo prizadevali, da bo sprejeta zakonodaja, ki bo spremljala in spodbujala večjo raznolikost med zasebnimi podjetij s ciljem, da bo na trgu prisotnih več zadrug in ne samo klasičnih podjetij. Želijo oblikovanje ministrstva, pristojnega za zadružništvo, in druge normativne spremembe znotraj izvršne veje oblasti, ki bodo bolje poudarili gospodarski vidik zadrug. Uzakoniti želijo obvezne teste, ki bodo zagotavljali, da bodo pri zakonodajnih spremembah in regulaciji vse pravne oblike enakopravno obravnavane, hkrati pa si prizadevajo za spremembo zakonodaje, da bodo lahko zadružna podjetja delovala po svojih temeljih načelih in vrednotah.

3. Spremeniti želijo tudi **investicijsko shemo za podjetja**, ki bo zadružnim podjetjem omogočila enakopraven dostop do financiranja, ter zadrugam omogočiti enakopravne davčne spodbude. Zadrugam, ki dobiček namenijo za razvoj zadruge, želijo podeliti davčne olajšave, ustanovam in društvom (ki so velikokrat registrirani kot dobrodelne organizacije), ki služijo družbi in katerih glavni namen je družbeni učinek, pa zagotoviti določene davčne olajšave in oprostitev plačila določenih davkov. Odpraviti želijo omejitve pri pridobivanju virov financiranja in tako članom zadrug omogočiti, da prek certifikatov investirajo v dejavnost zadrug.

4. Prepričani so, da bi se morala **lokalna ekonomska partnerstva** (angl. *local economic partnerships*) zavezati, da bodo zadruge in socialna podjetja postavila v ospredje ekonomskega razvoja. Tako bi moral biti v upravnem odboru vsakega lokalnega ekonomskega partnerstva vsaj en predstavnik zadrug ali socialnih podjetij.

5. **Investicije** bi bilo po njihovem treba spremeniti, tako da se ne bi osredotočale na to, kaj lahko ponudijo posamezniku, ampak tudi kaj lahko ponudijo skupnosti. Istočasno pa zagovarjajo **spremembe pri modelih financiranja zadrug** ter njihovih projektov in dejavnosti prek vzpostavitve modela s stalnim donosom (angl. *permanent interest bearing shares (PIBs)*), podobnega obveznicam.

6. Zagovarjajo **razširitev delavskega lastništva**, saj lastništvo delavcev v podjetju delavcem zagotovi ekonomsko korist, hkrati pa gradi podjetja, ki so bolj odgovorna do svojih zaposlenih. V ta namen bi bilo treba preoblikovati davčne spodbude za oblikovanje shem za delavsko lastništvo, ki bi morale biti namenjene shemam, ki bi delavcem zagotavljale kolektiven in demokratičen vpliv.

7. Hkrati se zavzemajo, da bi vladna politika delavcem proaktivno in pravočasno pomagala pri smiselnih in možnih **delavskih odkupih**, preden bi prišlo do grožnje, da bi podjetje propadlo in bi delavci izgubili službe. Vlada bi jim morala tudi zagotoviti pravico zahtevati delavsko lastništvo v primeru pravnega nasledstva podjetja ter pravico do ustreznega in davčno ugodnega preoblikovanja njihovega nadomestila za brezposelnost, če bi se odločili za preoblikovanje propadlega podjetja.

8. Zadružna stranka je prepričana, da je britanskim delavcem nujno treba **zvišati plače** in da je najboljši način za to, da se delavcem zagotovi **participacija pri dobičku podjetja**. Zato predlagajo, da se spremeni zakonodaja, ki bi vsem podjetjem z več kot 50 zaposlenimi nalagala, da v dogovoru z zaposlenimi vzpostavijo participacijo delavcev pri dobičku, tako da bi se določil del dobička, namenjenega temu, na podlagi finančnega položaja in višine letnega dobička družbe.

9. **Spremeniti** želijo tudi **način vodenja podjetij**. Zato bi imela vsa podjetja, ki javno kotirajo na borzi, dolžnost, da **vključijo delavce** pri odločanju na delovnem mestu o temah, ki zadevajo njihovo zaposlitev, delovne pogoje, organizacijo dela ter razdelitev plač in dobička. Istočasno bi morali zagotoviti predstavnika zaposlenih in drugih déležnikov v upravi podjetja. Podjetja pa bi se istočasno morala zavezati, da bodo bolj družbeno odgovorna in dolgoročno razvojno naravnana.

10. Zmanjšati želijo tudi proračunski primanjkljaj države skozi **pravičnejšo davčno politiko**. Tako se zavzemajo za **davek na finančne transakcije** in za druge spremembe davčne zakonodaje, kot so npr. davki na premoženje oz. nepremičnine, v korist uporabnikov in ne posestnikov oz. lastnikov.

***Reforma trgov***

V nadaljevanju se stranka zavzema za **reforme na trgu** in spremembo razmerij na različnih področjih, kot so: potrošnja, finančne storitve, kreditne zadruge, energetika, transport, stanovanjska politika in šport. Prepričani so, da lahko različni zadružni pristopi bolje vključijo ljudi in s tem omogočijo skupnostim, da lažje dosegajo svoje skupne aspiracije. Potrošnikom bi tako omogočili, da se lahko povežejo in prek potrošniških klubov kolektivno izpogajajo določene cene, ne pa da jih lahko le individualno primerjajo. Na področju finančnih storitev zadružna stranka želi, da bi banke služile posameznikom ter majhnim in srednjim podjetjem. Tako bi vsak posameznik, gospodinjstvo ali podjetje moralo imeti pravico dostopati do določenega osnovnega paketa finančnih storitev. Spodbuditi želijo razvoj kreditnih zadrug in jim omogočiti dodatne finančne vire, s katerimi bi lahko razširile svoje poslovanje. Lokalnim skupnostim želijo omogočiti vstop na trg energetike in s tem zagotoviti lokalne obnovljive vire energije. V sektorju transporta želijo omogočiti nastanek neprofitnega operaterja na področju železnic in reformo državnega podjetja Network Rail, da bo bolje neposredno vključevalo javnost in potnike. V stanovanjsko politiko želijo bolje vključiti in spodbuditi stanovanjske zadruge ter jim omogočiti dostop do virov financiranja. Večjo vključenost pa želijo omogočiti tudi navijačem športnih klubov, ki bi tako dobili pravico do imenovanja članov uprave nogometnih klubov ter do vstopa v lastništvo kluba. Hkrati želijo omogočiti zakonske omejitve za spremembe imen in barv klubov brez soglasja predstavnikov navijačev.

***Javni sektor po meri ljudi***

V **javni sektor** in storitve želijo **bolje vključiti ljudi**. Izboljšave storitev in hkratno varčevanje pri javnih sredstvih v Veliki Britaniji lahko po njihovem mnenju dosežejo tako, da ponovno premislijo in reformirajo javne storitve po meri ljudi, kar lahko dosežejo z večjim vključevanjem zaposlenih in koristnikov različnih javnih storitev pri vodenju posameznih organizacij. Integrirati želijo sistema zdravstvenega in socialnega zavarovanja v enoten sistem, ki bo v ospredje postavil posameznika in njegovo dobrobit ter bo temeljil na zadružnih vrednotah in načelih. Vse déležnike želijo tudi bolje vključiti v odločanje in vodenje na področju šolstva in drugih javnih zadev v lokalnih skupnostih, v delovanje javne televizije (BBC) in delo policije.

***Mednarodna vprašanja***

Hkrati se **zavedajo svojih mednarodnih obveznosti**, saj v vedno bolj povezanem svetu nobena država ni imuna na dogajanje drugod po svetu, pa naj gre za vprašanje globalne ekonomije, podnebnih sprememb ali revščine – na vseh področjih je nujno sodelovanje med narodi in državami. Tako se zavzemajo za svobodno in pošteno trgovanje (angl. *fair trade*), globalni boj proti davčnim oazam in izogibanju plačevanja davkov ter za nadaljevanje prizadevanj proti podnebnim spremembam. Izpostavljajo tudi, da morajo demokratične družbe podpirati in skrbeti za razvoj svobodne globalne družbe in varovati univerzalnost človekovih pravic. Zavzemajo se tudi za **vzpostavitev mednarodne zadružne agencije** za mednarodni razvoj ter si prizadevajo, da bi Velika Britanija in Evropska komisija prepoznali zadruge kot specifično obliko razvoja in zadružništvo podpirali pri razvoju.

**Iz predvolilnega programa laburistov**

Področje zadružništva pa ni omenjeno samo v programu zadružne stranke, ampak je zadružništvu in ekonomski demokraciji v svojem programu prostor namenila tudi laburistična stranka. Tam navajajo, da zadruge in socialna podjetja oblikujejo nove modele produkcije, ki poudarjajo družbene vrednote, promovirajo finančno vključenost in opolnomočijo posameznike in skupnosti. Navajajo, da bodo **podpirali razvoj socialne ekonomije** z izboljšanjem dostopnosti finančnih sredstev za razvoj zadrug prek britanske investicijske banke. Hkrati pa tudi zagotavljajo, da bodo preučili možnosti, kako **podpreti delavske odkupe** ob prodaji podjetij.

**Še zaključna misel avtorja**

K vsemu zgoraj navedenemu lahko dodam samo še skromno osebno mnenje, da bi bilo pred naslednjimi parlamentarnimi volitvami podobno programsko platformo zelo dobrodošlo videti tudi pri slovenskih političnih strankah.